**Žaidimas „METAS IEŠKOTI“**

**Amžius**: 4 - 5 metų vaikai ir vyresni.

**Priemonės**: įvairi gamtinė medžiaga - akmenukai, pagaliukai apvynioti įvairių spalvų siūlu, kaštonai, šakelės, giliukai, kankorėžiai ir pan.

**Eiga**:

Išskaičiuojamas vienas žaidėjas iš visų žaidžiančiųjų, kuris bus žaidimo vedėjas. Vedėjas turi smuklių daiktelių tiek, kiek yra žaidžiančiųjų. Visi dalyviai apžiūri ir įsidėmi daiktus, kuriuos turi vedantysis. Daiktai turi būti nedideli, kad juos būtų lengva paslėpti, ir gana ryškūs, kad žaidėjai juos greičiau rastų. Tuomet žaidėjai užsimerkia, o vedantysis paslepia visus daiktus, žaidimui numatytoje vietoje. Paslėpęs daiktus, vedantysis sušunka „Metas ieškoti!“. Visi žaidėjai puola ieškoti paslėptų daiktų, o vedėjas stebi žaidimo eigą. Vedantysis gali perslėpti slapčia daiktą žaidimo eigoje. Žaidėjas radęs vieną iš paslėptų daiktų, jį pasiima ir bėga paliesti žaidimo vedėją, o vedėjas tuo metu bėga nuo žaidėjo. Žaidėjas, nenorėdamas išsiduoti, kad rado daiktą, jį pasiima slapta, gali įsidėti į kišenę, ramiai prieiti prie vedėjo ir jį paliesti. Paskutinis daiktą radęs žaidėjas tampa nauju vedėju.

**Refleksija**:

Vaikai pasiruošdami žaidimui atsakingai ir intensyviai ieškojo, rinko gamtinę medžiagą, kurią truputį dekoravome ir panaudojome žaidimui. Vaikams žaidimas labai patiko. Jie laisvai reiškė emocijas ir fiziškai aktyviai ir impulsyviai dalyvavo žaidime. Žaidimas lavina vaikų dėmesio koncentraciją, budrumą, vikrumą, sumanumą, aktyvumą, smalsumą ir spontaniškumą, bei veržlumą. Iki pas-kutinio daikto radimo vaikai įnirtingai ir atkakliai ieškojo paslėptų daiktų, nes nori gaudyti žaidimo vedantįjį.

Autorė: mokytoja metodininkė Lina Virbalienė ir mokytoja Rasa Budrienė.

Ugdymo įstaiga: Vilniaus lopšelis-darželis „Rūta“.